แบงก์ลดดอกเบี้ยเงินกู้ช่วยเศรษฐกิจ
กสิกรไทยลดดอกเบี้ยเอ็มแอลอาร์ 0.25% ช่วยแบ่งเบาภาระเอสเอ็มอี หลังไทยพาณิชย์นำตลาดลด 0.15%
5 เม.ย. 2559

กสิกรไทยลดดอกเบี้ยเอ็มแอลอาร์ 0.25% ช่วยแบ่งเบาภาระเอสเอ็มอี หลังไทยพาณิชย์นำตลาดลด 0.15%
นายบัณฑูร ล่ำซำ ประธานกรรมการ ธนาคารกสิกรไทย เปิดเผยว่า ธนาคารจะปรับลดอัตราดอกเบี้ยเงินกู้เอ็มแอลอาร์ (MLR) ลง 0.25% เป็น 6.25% สนองตอบนโยบายของภาครัฐในการช่วยเหลือกลุ่มผู้ประกอบการเอสเอ็มอีซึ่งถือเป็นกำลังขับเคลื่อนที่สำคัญของประเทศ 
ปัจจุบันจากรายงานของสำนักงานส่งเสริมวิสาหกิจขนาดกลางและขนาดย่อม เอสเอ็มอีเป็นกำลังขับเคลื่อน GDP ของประเทศประมาณ 40% ซึ่งนับว่าเป็นสัดส่วนที่สูงและสำคัญต่อการเติบโตของประเทศเป็นอย่างมาก โดยการปรับอัตราดอกเบี้ย MLR ลดลง 0.25% เหลือ 6.25% มีผลตั้งแต่วันที่ 7 เมษายน 2559 นี้ 
ก่อนหน้านี้ ธนาคารไทยพาณิชย์เป็นผู้นำในการลดดอกเบี้ยเป็นธนาคารแรก ประกาศปรับลดอัตราดอกเบี้ยประเภทเงินกู้แบบมีระยะเวลา (Minimum Loan Rate หรือ MLR) ลง 0.15% ต่อปี ส่งผลให้อัตราดอกเบี้ย MLR อยู่ที่ 6.375% ต่อปี มีผลตั้งแต่วันที่ 5 เมษายน 2559 เป็นต้นไป
นายสมเจตน์ หมู่ศิริเลิศ ประธานเจ้าหน้าที่บริหารและกรรมการผู้จัดการใหญ่ ธนาคารธนชาต กล่าวว่า เมื่อธนาคารพาณิชย์ขนาดใหญ่ปรับอัตราดอกเบี้ยเงินกู้ลง ธนาคารก็พร้อมพิจารณาปรับอัตราดอกเบี้ยตามตลาด ซึ่งขอรอดูความเคลื่อนไหวของธนาคารใหญ่รายอื่นๆ และจะมีการหารือในคณะกรรมการเพื่อพิจารณาตัดสินใจต่อไป